แนวโน้มหุ้นปรับขึ้นตามตลาดตปท.
นักวิเคราะห์ฯ คาดตลาดหุ้นไทยเช้านี้ปรับตัวขึ้นตามตลาดต่างประเทศ รอผลกนง.บ่ายนี้
20 ก.พ. 2556

นักวิเคราะห์ฯ คาดตลาดหุ้นไทยเช้านี้ปรับตัวขึ้นตามตลาดต่างประเทศ รอผลกนง.บ่ายนี้
นายอภิชาติ ผู้บรรเจิดกุล ผู้อำนวยการสายงานวิเคราะห์หลักเชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้มองว่าจะปรับตัวขึ้นตามตลาดภูมิภาค และตลาดต่างประเทศ จากการตอบรับตัวเลขดัชนีความเชื่อมั่นทางเศรษฐกิจของเยอรมนีปรับตัวขึ้นมาอยู่ที่ 48.2 จาก 31.5 ในเดือนม.ค. ซึ่งเพิ่มขึ้นเป็นเดือนที่ 3 ติดต่อกัน และสูงกว่าที่คาดการณ์ว่า ดัชนีจะปรับตัวขึ้นแตะที่ระดับ 35 ในเดือนก.พ. ประกอบกับนักลงทุนขานรับข่าวการควบรวมกิจการระหว่างบริษัทออฟฟิศ ดีโปและบริษัทออฟฟิศแม็กซ์ ส่งผลให้ตลาดหุ้นฝั่ง ยุโรป และ สหรัฐฯปรับตัวขึ้น 
ในช่วงบ่ายต้องรอติดตามผลการประชุมคณะกรรมการนโยบายการเงิน(กนง.) ที่จะออกมาหากมีการคงอัตราดอกเบี้ยไว้ อาจจะมีการขายทำกำไรออกมา แต่ถ้าหากมีการลดอัตราดอกเบี้ยลงจริงตามที่มีการคาดการณ์ ไว้จะส่งผลให้ในช่วงบ่าย หุ้นจะสามารถปรับตัวขึ้นต่อได้ และคาดว่าจะขึ้นไปทดสอบที่แนวต้าน 1,550 จุด
ส่วนตลาดภูมิภาคเช้านี้ก็มีการปรับตัวขึ้นไป 0.6-0.7% พร้อมให้กรอบแกว่งไว้ที่ แนวรับ 1,515-1,520 จุด แนวต้าน 1,540 จุด